মুক্তি পেল কাজলের ‘দিলওয়ালে’। ওদিকে অজয় দেবগনের সামনে রয়েছে ‘শিবে’। এখন চলছে সে ছবির শ্যুটিং। এরই মধ্যে কাজল জানালেন যে ‘দিলওয়ালে’র পরে শাহরুখ-কাজল নয়, বরং কাজলকে দেখা যাবে অজয় দেবগনের বিপরীতে, তাঁর পরবর্তী ছবিতে। কাজলের দ্বিতীয় কামব্যাক নাকি অজয় দেবগনের সঙ্গেই হওয়ার কথা ছিল। অজয় দেবগনের প্রযোজনাতেই সেই ছবি হওয়ার কথা ছিল। কিন্তু মাঝখান থেকে দু’জনেই দু’টি অন্য ছবির কাজে ব্যস্ত হয়ে পড়ায় আর এগোয়নি অজয়-কাজলের প্রজেক্ট।
এখন তাই আগামী বছরের অপেক্ষা। কাজল জানিয়েছেন যে, এই মুহূর্তে চলছে অজয়-কাজলের ছবির প্রি-প্রোডাকশনের কাজ। আগামী বছর এপ্রিলে, ‘শিবে’-র শ্যুটিং শেষ হলেই কাজল-অজয় ছবির কাজ চূড়ান্ত করবেন। ২০১৬-র জুন মাস নাগাদ সে ছবি ফ্লোরে যাবে বলে পরিকল্পনা রয়েছে। তবে কি ‘দিলওয়ালে’-তেই আবার ইতি শাহরুখ-কাজল জুটির? সেকথা ঠিক বোঝা যাচ্ছে না। তবে কাজল যে বেশ খানিকটা নিজের মর্জিমাফিক চলতে শুরু করেছেন এখন, তা বেশ স্পষ্ট। ক’দিন আগেই অজয় দেবগন আর শাহরুখের মধ্যে কোনও বন্ধুত্ব নেই বলে সংবাদমাধ্যমকে জানিয়েছেন। এতে এইটুকু আঁচ করা যায় যে ‘দিলওয়ালে’তে অভিনয় করাটা অজয়ের খুব একটা ভাল লাগেনি।
পরবর্তী ছবিতে তো কাজল অজয়ের সঙ্গেই। তার পরে কি? কাজল-অজয় জুটি বলিউডে একেবারেই হিট নয়। এর আগে, ২০০৮ সালে ‘ইউ মি অউর হাম’ ডাহা ফ্লপ করেছিল। তাই কাজলকে যদি কেরিয়ার দেখতে হয় তো আবার শাহরুখের সঙ্গেই জোট বাঁধতে হবে।
আর যদি সংসারে শান্তি রাখতে হয়, তখন অগত্যা...